Žiadosť o financovanie z ISPA pre projekt:
Odborná pomoc pre prípravu dopravných projektov.

Projekt „Odborná pomoc pre prípravu dopravných projektov“ vo forme štandardnej žiadosti o financovanie z ISPA v zmysle Koordinačnej smernice pre prípravu a realizáciu programu ISPA v SR predložil minister dopravy, pôšt a telekomunikácii SR podpredsedníčke vlády pre európsku integráciu - Národnej koordinátorke ISPA dňa 13. septembra 2002.

Hlavným cieľom žiadosti je vypracovanie projektov v oblasti dopravy v Slovenskej republike, ktoré budú čerpať finančné prostriedky z Kohézneho fondu, za pomoci odbornej asistencie. Po vstupe Slovenskej republiky do Európskej únie, ktorý je očakávaný v roku 2004, bude Slovensko oprávnené čerpať finančné prostriedky z Kohézneho fondu, ktorý je jedným z nástrojov Európskej únie na podporu rozvoja dopravnej infraštruktúry a životného prostredia. Keďže v období 2004 – 2006 by mali byť implementované prvé projekty spolufinancované z uvedeného fondu, je nevyhnutné začať s prípravou projektov v rokoch 2002-2003.

Projekt „Odborná pomoc pre prípravu dopravných projektov“ je v súlade s nasledovnými strategickými dokumentmi zameranými na rozvoj dopravnej infraštruktúry a  dokumentmi v predvstupovom procese:

-	Zásady štátnej dopravnej politiky (schválené vládou v januári 2000)
-	Aktualizácia a rozpracovanie zásad štátnej dopravnej politiky (schválená vládou v januári 2000)
-	Partnerstvo pre vstup
-	Národný plán pre prijatie acquis communitaire
-	Aktualizovaná stratégia ISPA – doprava

Hlavným príjemcom pomoci budú implementačné štruktúry rezortu dopravy pre predvstupový nástroj ISPA a budúce sprostredkovateľské orgány pre implementáciu Kohézneho fondu v Slovenskej republike. Sú to nasledovné jednotky:

-	jednotka ISPA organizačne začlenená v štruktúrach Ministerstva dopravy, pôšt a telekomunikácii SR
-	Implementačná agentúra - Slovenská správa ciest (investorský útvar)
-	Implementačná agentúra - Železnice Slovenskej republiky (investorský útvar)

Súčasné štruktúry pôsobiace v oblasti dopravy ako orgány zabezpečujúce implementáciu a riadenie projektov ISPA na úrovni rezortu budú po vstupe Slovenskej republiky do Európskej únie transformované na sprostredkovateľské a implementačné orgány Kohézneho fondu pre oblasť dopravy.

Požadovaná odborná pomoc by mala zabezpečovať služby podporujúce prípravu projektov v oblasti dopravy pre financovanie z Kohézneho fondu v nasledovnom rozsahu:
-	vypracovanie štúdie uskutočniteľnosti alebo iných relevantných štúdií,
-	preskúmanie technického riešenia projektu a odhadovaných nákladov vrátane hodnotenia alternatívnych riešení,
-	pomoc pri vypracovávaní štúdie dosahu na životné prostredie (EIA), ak je požadovaná,
-	vypracovanie ekonomických analýz (analýza efektivity nákladov a opis prínosov) a finančných analýz (pokrývajúce aj analýzu udržateľnosti a sociálnej únosnosti),
-	príprava plánov verejného obstarávania a tendrovej dokumentácie
a  ostatných služieb spojených s prípravou projektu.

Odborná pomoc by mala úzko spolupracovať s investorskými útvarmi Železníc Slovenskej republiky a Slovenskej správy ciest pri vypracovávaní konkrétnych žiadostí. V žiadosti je zaradených 10 dopravných projektov pre Kohézny fond proporcionálne rovnomerne rozdelených medzi oblasť cestnej a železničnej infraštruktúry (5:5) Zoznam projektov uvedených v žiadosti, ktoré požadujú o odbornú pomoc, je indikatívny. Modifikácia zoznamu je možná na základe návrhu relevantných slovenských inštitúcií po dohode s Európskou komisiou.

Celkové oprávnené náklady poskytnutej odbornej pomoci budú predstavovať          2,2 mil €. Požadovaný grant ISPA pre projekt je 1,65 mil €, čo predstavuje 75% celkových oprávnených nákladov a národné spolufinancovanie vo výške 550 000 € bude predstavovať zvyšných 25% celkových oprávnených nákladov.

Odborná asistencia je požadovaná na vypracovanie/posúdenie nasledujúcich projektov:

Železničné projekty:

1. Modernizácia železničnej trate Trnava – Nové Mesto nad Váhom úsek Piešťany – Nové Mesto nad Váhom.

Odhadovaná výška nákladov: 101 837 200 €.
Dĺžka trate: 20 km

Realizáciou projektu sa zabezpečí vyššia kvalita a bezpečnosť železničnej trate v danom úseku a zároveň sa dosiahne zvýšenie rýchlosti vlakových súprav na 160 km/hod.

Modernizácia trate pozostáva z výmeny koľajového zvršku, zavedenia novej signalizácie na železničných staniciach, rekonštrukcie nástupíšť, mostov (5, z toho výstavba 2 nových), výstavba podchodov pre peších (6), mimoúrovňových ciest (6), protihlukových bariér (7 378,5 m). Projekt počíta aj so zavedením optického kábla v celkovej dĺžke 37 750 m.

Termín pôsobenia odbornej asistencie pre uvedený projekt je 2002 – 2003.

2. Modernizácia železničnej trate Nové Mesto nad Váhom – Púchov.

Odhadovaná výška nákladov: 139 535 000 – 186 046 000 €.
Dĺžka trate: 59 km

Realizáciou projektu sa zabezpečí vyššia kvalita a bezpečnosť železničnej trate v danom úseku a zároveň sa dosiahne zvýšenie rýchlosti vlakových súprav na 160 km/hod.

Projekt je v súčasnosti v štádiu prípravy a vypracúva sa štúdia dosahu na životné prostredie. 

Termín pôsobenia odbornej asistencie pre uvedený projekt je 2004 – 2005.

3. Modernizácia železničnej trate Púchov – Žilina 

Odhadovaná výška nákladov: 66 581 000 €.
Dĺžka trate: 45 km

Realizáciou projektu sa zabezpečí vyššia kvalita a bezpečnosť železničnej trate v danom úseku a zároveň sa dosiahne zvýšenie rýchlosti vlakových súprav na 120 - 140 km/hod.

Termín pôsobenia odbornej asistencie pre uvedený projekt je 2005 – 2006.

4. Modernizácia železničnej trate Žilina – Krásno nad Kysucou 

Odhadovaná výška nákladov: 88 372 000 €.
Dĺžka trate: 19 km

Realizáciou projektu sa zabezpečí vyššia kvalita a bezpečnosť železničnej trate v danom úseku a zároveň sa dosiahne zvýšenie rýchlosti vlakových súprav na 120 km/hod.

Termín pôsobenia odbornej asistencie pre uvedený projekt je 2003 - 2004.

5. Modernizácia železničnej trate Krásno nad Kysucou – Čadca

Odhadovaná výška nákladov: 53 488 000 €
Dĺžka trate: 12 km

Realizáciou projektu sa zabezpečí vyššia kvalita a bezpečnosť železničnej trate v danom úseku a zároveň sa dosiahne zvýšenie rýchlosti vlakových súprav na 120 km/hod.

Termín pôsobenia odbornej asistencie pre uvedený projekt je 2005 – 2006.

Cestné projekty:

6. Diaľnica D61 úskek Višňové – Dubná Skala (Martin)

Odhadovaná výška nákladov: 212 674 000 €
Dĺžka: 8,11 km (z toho 7,5 km tunel)

Predpokladaný začiatok výstavby: 2004
Predpokladaný koniec výstavby: 2011

Diaľnica je umiestnená na diaľničnom koridore D1. Projekt zahŕňa výstavbu dvojtubového tunela v dĺžke 7,5 km a otvorený diaľničný úsek v dĺžke 450 m, ktorý v západnej časti spája tunel s diaľničným úsekom Lietavská Lúčka – Višňové a vo východnej sa napája na pôvodnú cestu I/18 v Dubnej Skale. Výstavba tunela bude rozdelená na 2 fázy. Prvá bude pozostávať z výstavby a následného sprevádzkovania severného traktu v dvojsmernej prevádzke. Výstavba druhej fázy bude zrealizovaná až potom, keď kapacita premávky v existujúcom trakte dosiahne určitú úroveň prejazdnosti. 

Cieľom odbornej pomoci bude zhodnotenie navrhovaných riešení a výber najoptimálnejšieho variantu, pričom sa budú brať do úvahy výsledky inžiniersko-geologického prieskumu a výber vhodnej technológie pri výstavbe tunela.

V súčasnosti je v záverečnej fáze práca na testovacej šachte tunela Višňové.

Termín pôsobenia odbornej asistencie pre uvedený projekt je 2002 – 2003.

7. Diaľnica D1 úsek Sverepec - Vrtižér

Tento úsek bude rozdelený na dva podúseky:
1. Sverepec – Považská Bystrica Západ
2. Považská Bystrica - Vrtižér

Úsek Sverepec – Považská Bystrica Západ

Celkové predpokladané náklady:  20 930 000 €
Dĺžka: 0, 5 km + vetva na križovatku Sverepec (napojenie diaľnice D1 na cestu I/16)
Predpokladaný začiatok výstavby: 2004
Predpokladaný koniec výstavby: 2005

Úsek bude nadväzovať na diaľničný úsek D1 Ladce – Sverepec, ktorý je v súčasnosti vo výstavbe. Technicky bude riešený premosteniami a násypmi.

Úsek Považská Bystrica Západ – Vrtižér

Celkové oprávnené náklady: 138 134 000 €
Dĺžka: 9,306 km

Predpokladaný začiatok výstavby: 2005
Predpokladaný koniec výstavby: 2009

Hlavnou časťou tohto úseku sú premostenia (11 mostov). Dominantnými stavbami  úseku budú premostenie v Považskej Bystrici v dĺžke 0,800 km a premostenie rieky Váh a železničnej trate v dĺžke 1 km. Diaľničný úsek bude ďalej pokračovať pozdĺž kanálu rieky Váh a napájať sa na viadukt D1 Vrtižer – Hričovské Podhradie.

Cieľom odbornej pomoci je navrhnúť a zhodnotiť konštrukčno-technické opatrenia znižujúce vplyv emisií na populáciu v osídlenej časti mesta Považská Bystrica, preskúmať protihlukové opatrenia vrátane protihlukových bariér (tvar, formu, materiál), preskúmať geotechnické podmienky a odporučiť parametre mostov (druh, typ podpier a vrchnej konštrukcie, technológie).

Termín pôsobenia odbornej asistencie pre uvedený projekt je 2002 – 2003.

8. Diaľnica D3 Svrčinovec – Skalité

Celkové predpokladané náklady: 168 628 000 €
Dĺžka: 12,1 km

Predpokladaný začiatok výstavby: 2004
Predpokladaný koniec výstavby: 2007

Diaľničný úsek bude pozostávať z výstavby 1 mimoúrovňovej križovatky, 2 tunelov (tunel Svrčinovec – 456m a tunel Poľana – 898 m), 1 obojstranného diaľničného odpočívadla, 20 mostov v celkovej dĺžke 5 071 m (z toho 12 diaľničných), 309 m oporných múrov, 2 262 m protihlukových bariér a prekládku 20 ciest.

Zrealizovaním tohto diaľničného úseku spolu so zabezpečením úseku Hričovské Podhradie - Svrčinovec zabezpečí dopravné prepojenie juh - sever medzi hlavným mestom a Kysucami a následným prepojením na Poľsko.

Cieľom odbornej asistencie je preskúmať a odporučiť smer a vertikálne umiestnenie projektu berúc pri tom do úvahy ochranu životného prostredia v priľahlých sídlach.

Termín pôsobenia odbornej asistencie pre uvedený projekt je 2003 – 2004.

9. Diaľnica D1 Dubná Skala (Martin) - Turany

Celkové odhadované náklady:  165 279 000 €
Dĺžka: 16,35 km

Predpokladaný začiatok výstavby: 2006
Predpokladaný koniec výstavby: 2009

Diaľničný úsek je situovaný v severnej časti Turčianskej kotliny a  nadväzuje na predchádzajúce úseky diaľnice D 1.

Diaľničný úsek bude pozostávať z 2 mimoúrovňových diaľničných uzlov, diaľničného privádzača k mestu Martin, diaľničného odpočívadla Turany, 10 diaľničných premostení v celkovej dĺžke 2 248 m, 8 iných druhov premostenia v celkovej dĺžke    1 106 m a 8 súbežných prechodov pre migrujúcu zver, 4 070 m protihlukových bariér a 565 m ľavobrežných hrádzí pri rieke Váh.

Cieľom odbornej asistencie je preskúmať a odporučiť smer a vertikálne umiestnenie projektu berúc pri tom do úvahy ochranu životného prostredia v priľahlých sídlach.

Termín pôsobenia odbornej asistencie pre uvedený projekt je 2003 – 2004.

10. Rýchlostná cesta R 4 - obchvat Prešova (I/18 Prešov – severný obchvat)

Celkové odhadované náklady: variant 1 – 161 810 000 €
				       variant 2 – 179 971 000 €
Dĺžka: variant 1 – 14,417 km
	Variant 2 – 14,950 km

Predpokladaný začiatok výstavby: 2007 - 2010
Predpokladaný koniec výstavby:    2012 - 2015

Cieľom odbornej asistencie je preskúmať a odporučiť smer a vertikálne umiestnenie projektu berúc pri tom do úvahy technické riešenie a ochranu životného prostredia.

Riešený úsek Prešov – Kapušany je časťou transeurópskych sietí TINA, koridor V. A, ktorý je v súlade s koncepciou dopravy Slovenskej republiky definovanej ako rýchlostná cesta R 4 v úseku Prešov- Kapušany – Giraltovce – Svidník – Vyšný Komárnik. Komunikácia je navrhovaná v dvoch variantoch riešenia.

V oboch variantoch má začiatok západne od mesta Prešov a je napojená na diaľnicu D 1 Fričovce – Prešov. Koniec je južne od obce Kapušany s napojením na úsek komunikácie R 4 Kapušany – Giraltovce.

Variant 1

Podľa smernej časti územného plánu sídelného útvaru mesta Prešov projekt obsahuje 3 mimoúrovňové križovatky, 15 mostov, 1 tunel (840 m), rekonštrukciu ciest a lokálnych komunikácii, protihlukové bariéry (2 840 m), úpravu vodných tokov         (1 200 m), rekonštrukciu a osadenie telekomunikačných rozvodov, rozvodov plynu a vysokého napätia.

Variant 2

Podľa záväznej časti územného plánu sídelného útvaru mesta Prešov projekt obsahuje 2 mimoúrovňové križovatky, 12 mostov, 1 tunel (1 700 m), rekonštrukcie ciest, protihlukové bariéry (0,420 km), úpravu vodných tokov (1 200 m), rekonštrukciu a osadenie telekomunikačných rozvodov, rozvodov plynu a vysokého napätia.

Termín pôsobenia odbornej asistencie pre uvedený projekt je 2003 – 2004.

Začiatok realizácie uvedeného projektu (pre všetkých 10 odborných asistencií) je plánovaný v roku 2002 a jeho ukončenie sa predpokladá v roku 2006.